Vantaalaismies Pariisissa: "Kaikkialla näkyy poliiseja ja kuuluu sireenejä"

Anni Kettunen

Vantaalainen Mikko Nurminen, 35, on parhaillaan Pariisissa asuntoja vuokraavan Airbnb:n host-tapaamisessa. Tapahtumaan osallistuu yli 6 000 vapaaehtoisisäntää eri puolilta maailmaa.

Nurminen on ystäviensä kanssa majoittunut iskujen kohteeksi joutuneen ravintolan läheisyydessä.

– Katsomme ikkunasta ulos, ja koko ajan täällä kulkee hälytysajoneuvoja ja poliiseja ja kuulee sireenien ääniä. Mitään paniikkia ei kuitenkaan ole täältä katsottuna havaittavissa, Nurminen luonnehti näkymää ikkunastaan lauantaita vasten yöllä.

Nurminen oli aiemmin illalla poikennut kahden tuttavansa kanssa erääseen baariin, kun he huomasivat, että jotain poikkeuksellista oli tapahtumassa.

– Pian ymmärsimme, että isompi juttu oli kyseessä. Baarin omistaja alkoi sulkea paikkoja, ja hän tarjosi myös mahdollisuutta jäädä sisälle odottamaan tilanteen rauhoittumista. Päätimme kuitenkin palata asunnolle, koska se sijaitsi siinä lähellä, Nurminen kertasi tapahtumia.

– Nyt olemme täällä sisällä ja kuulimme uutistista, että maahan on julistettu hätätila.

– Todella ikäviä nämä tapahtumat ovat, Nurminen pohti.

Nurmisen on tarkoitus viipyä Pariisissa sunnuntaihin saakka.

– Katsotaan nyt, kuinka täällä asiat etenevät. Joka tapauksessa lentokoneella olisi tarkoitus palata kotiin.